title: 2010/701/UE: Deċiżjoni tal-Kunsill tal- 21 ta' Ottubru 2010 dwar il-pożizzjoni li għandha tittieħed mill-Komunità fi ħdan il-Kunsill ta' Stabbilizzazzjoni u ta' Assoċjazzjoni stabbilit bil-Ftehim ta' Stabbilizzazzjoni u Assoċjazzjoni bejn il-Komunitajiet Ewropej u l-Istati Membri tagħhom, min-naħa l-waħda, u dik li kienet ir-Repubblika Jugoslava tal-Maċedonja, min-naħa l-oħra, fir-rigward tal-adozzjoni tad-dispożizzjonijiet dwar il-koordinazzjoni tas-sistemi tas-sigurtà soċjali#Abbozz – Deċiżjoni Nru …/… tal-Kunsill ta’ Stabbilizzazzjoni u ta’ Assoċjazzjoni stabbilit mill-Ftehim ta’ Stabbilizzazzjoni u Assoċjazzjoni bejn il-Komunitajiet Ewropej u l-Istati Membri tagħhom, min-naħa l-waħda, u dik li kienet ir-Repubblika Jugoslava tal-Maċedonja, min-naħa l-oħra, ta’… fir-rigward tad-dispożizzjonijiet dwar il-koordinazzjoni tas-sistemi ta’ sigurtà soċjali li jinsabu fil-Ftehim ta’ Stabbilizzazzjoni u Assoċjazzjoni

text:
               23.11.2010

               MT

               Il-Ġurnal Uffiċjali tal-Unjoni Ewropea

               L 306/28

         DEĊIŻJONI TAL-KUNSILL
   tal-21 ta' Ottubru 2010
   dwar il-pożizzjoni li għandha tittieħed mill-Komunità fi ħdan il-Kunsill ta' Stabbilizzazzjoni u ta' Assoċjazzjoni stabbilit bil-Ftehim ta' Stabbilizzazzjoni u Assoċjazzjoni bejn il-Komunitajiet Ewropej u l-Istati Membri tagħhom, min-naħa l-waħda, u dik li kienet ir-Repubblika Jugoslava tal-Maċedonja, min-naħa l-oħra, fir-rigward tal-adozzjoni tad-dispożizzjonijiet dwar il-koordinazzjoni tas-sistemi tas-sigurtà soċjali
   (2010/701/UE)
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u partikolarment l-Artikolu 79(2)(b), flimkien mal-Artikolu 218(9) tiegħu,
   Wara li kkunsidra l-proposta mill-Kummissjoni Ewropea,
   Billi:

               (1)

               L-Artikolu 46 tal-Ftehim ta' Stabbilizzazzjoni u Assoċjazzjoni bejn il-Komunitajiet Ewropej u l-Istati Membri tagħhom, min-naħa l-waħda, u dik li kienet ir-Repubblika Jugoslava tal-Maċedonja, min-naħa l-oħra (1) (“il-Ftehim”), jipprevedi li l-Kunsill ta' Stabbilizzazzjoni u ta' Assoċjazzjoni għandu b’deċiżjoni jadotta d-dispożizzjonijiet adatti li jimplimentaw l-objettivi stabbiliti f’dak l-Artikolu.

               (2)

               F’konformità mal-Artikoli 1 u 2 tal-Protokoll (Nru 22) dwar il-Pożizzjoni tad-Danimarka, anness għat-Trattat dwar l-Unjoni Ewropea u għat-Trattat dwar il-Funzjonament tal-Unjoni Ewropea, id-Danimarka mhijiex qed tieħu sehem fl-adozzjoni ta' din id-Deċiżjoni u mhijiex marbuta biha jew soġġetta għall-applikazzjoni tagħha.

               (3)

               F’konformità mal-Artikoli 1 u 2 tal-Protokoll (Nru 21) dwar il-Pożizzjoni tar-Renju Unit u l-Irlanda fir-rigward tal-Ispazju ta' Libertà, Sigurtà u Ġustizzja, anness għat-Trattat dwar l-Unjoni Ewropea u għat-Trattat dwar il-Funzjonament tal-Unjoni Ewropea, u mingħajr preġudizzju għall-Artikolu 4 ta' dak il-Protokoll, dawk l-Istati Membri mhumiex qed jieħdu sehem fl-adozzjoni ta' din id-Deċiżjoni u mhumiex marbutin biha jew soġġetti għall-applikazzjoni tagħha.

         ADOTTA DIN ID-DEĊIŻJONI:
   Artikolu 1
   Il-pożizzjoni li għandha tittieħed mill-Komunità fi ħdan il-Kunsill ta' Stabilizzazzjoni u Assoċjazzjoni stabbilit mill-Ftehim ta' Stabilizzazzjoni u Assoċjazzjoni bejn il-Komunitajiet Ewropej u l-Istati Membri tagħhom, min-naħa l-waħda, u dik li kienet ir-Repubblika Jugoslava tal-Maċedonja, min-naħa l-oħra, fir-rigward tal-implimentazzjoni tal-Artikolu 46 tal-Ftehim għandha tkun ibbażata fuq l-abbozz ta' deċiżjoni tal-Kunsill ta' Stabilizzazzjoni u ta' Assoċjazzjoni mehmuż ma' din id-Deċiżjoni.
   Artikolu 2
   Din id-Deċiżjoni għandha tidħol fis-seħħ fil-jum tal-adozzjoni tagħha.

      Magħmul fil-Lussemburgu, il-21 ta’ Ottubru 2010.

            Għall-Kunsill

            Il-President

         J. MILQUET

      (1)  ĠU L 84, 20.3.2004, p. 13.

      Abbozz
      DEĊIŻJONI Nru …/… TAL-KUNSILL TA’ STABBILIZZAZZJONI U TA’ ASSOĊJAZZJONI
      stabbilit mill-Ftehim ta’ Stabbilizzazzjoni u Assoċjazzjoni bejn il-Komunitajiet Ewropej u l-Istati Membri tagħhom, min-naħa l-waħda, u dik li kienet ir-Repubblika Jugoslava tal-Maċedonja, min-naħa l-oħra,
      ta’…
      fir-rigward tad-dispożizzjonijiet dwar il-koordinazzjoni tas-sistemi ta’ sigurtà soċjali li jinsabu fil-Ftehim ta’ Stabbilizzazzjoni u Assoċjazzjoni
      IL-KUNSILL TA’ STABBILIZZAZZJONI U TA’ ASSOĊJAZZJONI,
      Wara li kkunsidra l-Ftehim ta’ Stabbilizzazzjoni u Assoċjazzjoni bejn il-Komunitajiet Ewropej u l-Istati Membri tagħhom, min-naħa l-waħda, u dik li kienet ir-Repubblika Jugoslava tal-Maċedonja, min-naħa l-oħra (1), u b’mod partikolari l-Artikolu 46 tiegħu,
      Billi:

                  (1)

                  L-Artikolu 46 tal-Ftehim ta’ Stabbilizzazzjoni u Assoċjazzjoni bejn il-Komunitajiet Ewropej u l-Istati Membri tagħhom, min-naħa l-waħda, u dik li kienet ir-Repubblika Jugoslava tal-Maċedonja, min-naħa l-oħra (‘il-Ftehim’), jipprevedi l-koordinazzjoni bejn is-sistemi ta’ sigurtà soċjali ta’ dik li kienet ir-Repubblika Jugoslava tal-Maċedonja u l-Istati Membri u jistabbilixxi l-prinċipji għal din il-koordinazzjoni.

                  (2)

                  L-Artikolu 46 tal-Ftehim jipprevedi wkoll li l-Kunsill ta’ Stabbilizzazzjoni u ta’ Assoċjazzjoni għandu jadotta Deċiżjoni għall-fini tal-implimentazzjoni tal-objettivi kif stabbiliti f’dak l-Artikolu.

                  (3)

                  Fir-rigward tal-applikazzjoni tal-prinċipju tan-nondiskriminazzjoni, din id-Deċiżjoni m’għandha tagħti l-ebda drittijiet addizzjonali li jirriżultaw minn ċerti fatti jew avvenimenti li jseħħu fit-territorju tal-parti kontraenti l-oħra, meta tali fatti jew avvenimenti ma jittiħdux f’konsiderazzjoni taħt il-leġislazzjoni tal-ewwel parti kontraenti, ħlief għad-dritt tal-esportazzjoni ta’ ċerti benefiċċji.

                  (4)

                  Fl-applikazzjoni ta’ din id-Deċiżjoni, id-dritt tal-ħaddiema biċ-ċittadinanza ta’ dik li kienet ir-Repubbika Jugoslava tal-Maċedonja għal benefiċċji familjari għandu jkun soġġett għall-kondizzjoni li l-membri tal-familja tagħhom jirresjedu legalment ma’ dawn il-ħaddiema fl-Istat Membru fejn dawn il-ħaddiema jkunu impjegati. Din id-Deċiżjoni m’għandha tagħti l-ebda dritt għall-benefiċċji familjari fir-rigward tal-membri tal-familja tagħhom li jirresjedu fi stat ieħor, pereżempju f’dik li kienet ir-Repubblika Jugoslava tal-Maċedonja.

                  (5)

                  Ir-Regolament tal-Kunsill (KE) Nru 859/2003 (2) diġà jestendi d-dispożizzjonijiet tar-Regolament (KEE) Nru 1408/71 u r-Regolament (KEE) Nru 574/72 għal ċittadini ta’ pajjiżi terzi li mhumiex diġà koperti minn dawk id-dispożizzjonijiet unikament minħabba ċ-ċittadinanza tagħhom. Ir-Regolament Nru 859/2003 diġà jkopri l-prinċipju tal-aggregazzjoni tal-perijodi ta’ assigurazzjoni miksuba mill-ħaddiema ta’ dik li kienet ir-Repubblika Jugoslava tal-Maċedonja fid-diversi Stati Membri rigward id-dritt għal ċerti benefiċċji, kif ġie stabbilit fl-ewwel inċiż tal-Artikolu 46 tal-Ftehim.

                  (6)

                  Jista’ jkun meħtieġ li jkunu stabbiliti dispożizzjonijiet speċjali li jikkorrispondu għall-karatteristiċi speċifiċi tal-leġislazzjoni ta’ dik li kienet ir-Repubblika Jugoslava tal-Maċedonja, sabiex tiġi ffaċilitata l-applikazzjoni tar-regoli ta’ koordinazzjoni.

                  (7)

                  Biex jiġi żgurat il-funzjonament bla problemi tal-koordinazzjoni tas-sistemi ta’ sigurtà soċjali tal-Istati Membri u dik li kienet ir-Repubblika Jugoslava tal-Maċedonja, huwa meħtieġ li jiġu previsti dispożizzjonijiet speċifiċi fir-rigward tal-kooperazzjoni bejn l-Istati Membri u dik li kienet ir-Repubblika Jugoslava tal-Maċedonja kif ukoll bejn il-persuna kkonċernata u l-istituzzjoni tal-istat kompetenti.

                  (8)

                  Għandhom jiġu adottati dispożizzjonijiet transitorji biex jiġu protetti l-persuni koperti minn din id-Deċiżjoni u biex jiġi żgurat li ma jitilfux id-drittijiet b’riżultat tad-dħul fis-seħħ tagħha,

            ADOTTA DIN ID-DEĊIŻJONI:
      PARTI I

         DISPOŻIZZJONIJIET ĠENERALI

      Artikolu 1
      Definizzjonijiet
      1.   Għall-finijiet ta’ din id-Deċiżjoni:

                  (a)

                  “Ftehim” tfisser il-Ftehim ta’ Stabbilizzazzjoni u Assoċjazzjoni bejn il-Komunitajiet Ewropej u l-Istati Membri tagħhom, min-naħa l-waħda, u dik li kienet ir-Repubblika Jugoslava tal-Maċedonja, min-naħa l-oħra;

                  (b)

                  “Regolament” tfisser ir-Regolament (KE) Nru 883/2004 tal-Parlament Ewropew u tal-Kunsill tad-29 ta’ April 2004 dwar il-koordinazzjoni ta’ sistemi (3) ta’ sigurtà soċjali kif japplikaw fl-Istati Membri tal-Unjoni Ewropea;

                  (ċ)

                  “Regolament ta’ implimentazzjoni” tfisser ir-Regolament (KE) Nru 987/2009 tal-Parlament Ewropew u tal-Kunsill tas-16 ta’ Settembru 2009 li jistabbilixxi l-proċedura għall-implimentazzjoni tar-Regolament (KE) Nru 883/2004 dwar il-koordinazzjoni tas-sistemi tal-iskemi ta’ sigurtà soċjali (4);

                  (d)

                  “Stat Membru” tfisser Stat Membru tal-Unjoni Ewropea;

                  (e)

                  “ħaddiem” tfisser,

                              (i)

                              għall-finijiet tal-leġislazzjoni ta’ Stat Membru, persuna li tkun qiegħda twettaq attività bħala persuna impjegata fit-tifsira tal-Artikolu 1 (a) tar-Regolament;

                              (ii)

                              għall-finijiet tal-leġislazzjoni ta’ dik li kienet ir-Repubblika Jugoslava tal-Maċedonja, persuna li tkun qiegħda twettaq attività bħala persuna impjegata fit-tifsira ta’ dik il-leġislazzjoni;

                  (f)

                  “membru tal-familja” tfisser,

                              (i)

                              għall-finijiet tal-leġislazzjoni ta’ Stat Membru, membru tal-familja fit-tifsira tal-Artikolu (i) tar-Regolament;

                              (ii)

                              għall-finijiet tal-leġislazzjoni ta’ dik li kienet ir-Repubblika Jugoslava tal-Maċedonja, membru tal-familja fit-tifsira ta’ dik il-leġislazzjoni;

                  (g)

                  “leġislazzjoni” tfisser,

                              (i)

                              fir-rigward tal-Istati Membri, il-leġislazzjoni fit-tifsira tal-Artikolu 1(l) tar-Regolament kif applikabbli għall-benefiċċji koperti minn din id-Deċiżjoni;

                              (ii)

                              fir-rigward ta’ dik li kienet ir-Repubblika Jugoslava tal-Maċedonja, il-leġislazzjoni rilevanti kif applikabbli f’dik li kienet ir-Repubblika Jugoslava tal-Maċedonja fir-rigward tal-benefiċċji koperti minn din id-Deċiżjoni;

                  (h)

                  “benefiċċji” tfisser,

                              —

                              il-pensjonijiet tax-xjuħija,

                              —

                              il-pensjonijiet tas-superstiti,

                              —

                              il-pensjonijiet fir-rigward ta’ inċidenti fil-post tax-xogħol u mard marbut max-xogħol;

                              —

                              il-pensjonijiet tal-invalidità relatati ma’ inċidenti fil-post tax-xogħol u mard marbut max-xogħol,

                              —

                              l-allowances għall-familja.

                  (i)

                  “benefiċċji esportabbli” tfisser,

                              (i)

                              fir-rigward tal-Istati Membri:

                                          —

                                          il-pensjonijiet tax-xjuħija,

                                          —

                                          il-pensjonijiet tas-superstiti,

                                          —

                                          il-pensjonijiet fir-rigward ta’ inċidenti fil-post tax-xogħol u mard marbut max-xogħol;

                                          —

                                          il-pensjonijiet tal-invalidità relatati ma’ inċidenti fil-post tax-xogħol u mard marbut max-xogħol,

                                    fit-tifsira tar-Regolament, bl-eċċezzjoni ta’ benefiċċji speċjali mhux kontributorji fi flus kif stabbilit fl-Anness X għar-Regolament;

                              (ii)

                              fir-rigward ta’ dik li kienet ir-Repubblika Jugoslava tal-Maċedonja, il-benefiċċji previsti skont il-leġislazzjoni ta’ dik li kienet ir-Repubblika Jugoslava tal-Maċedonja, bl-eċċezzjoni ta’ benefiċċji speċjali mhux kontributorji fi flus kif elenkati fl-Anness I għal din id-Deċiżjoni;

            2.   Termini oħrajn użati f’din id-Deċiżjoni għandu jkollhom it-tifsira mogħtija lilhom:

                  (a)

                  fir-rigward tal-Istati Membri, fir-Regolament u fir-Regolament ta’ implimentazzjoni;

                  (b)

                  fir-rigward ta’ dik li kienet ir-Repubblika Jugoslava tal-Maċedonja, fil-leġislazzjoni rilevanti kif applikabbli f’dik li kienet ir-Repubblika Jugoslava tal-Maċedonja.

            Artikolu 2
      Persuni koperti
      Din id-Deċiżjoni għandha tapplika:

                  (a)

                  għall-ħaddiema li huma ċittadini ta’ dik li kienet ir-Repubblika Jugoslava tal-Maċedonja u li huma jew kienu impjegati legalment fit-territorju tal-Istati Membri u li huma jew li kienu soġġetti għal-leġislazzjoni ta’ Stat Membru wieħed jew aktar, u s-superstiti tagħhom,

                  (b)

                  għall-membri tal-familja tal-ħaddiema msemmija fil-punt (a) bil-kondizzjoni li dawn il-membri tal-familja jkunu jew kienu residenti legalment mal-ħaddiem ikkonċernat waqt li l-ħaddiem ikun impjegat fi Sstat Membru,

                  (ċ)

                  għall-ħaddiema li huma ċittadini ta’ Stat Membru li huma jew li kienu impjegati legalment fit-territorju ta’ dik li kienet ir-Repubblika Jugoslava tal-Maċedonja u li huma jew li kienu soġġetti għal-leġislazzjoni ta’ dik li kienet ir-Repubblika Jugoslava tal-Maċedonja, u s-superstiti tagħhom, u

                  (d)

                  għall-membri tal-familja tal-ħaddiema msemmija fil-punt (c) bil-kondizzjoni li dwan il-membri tal-familja jkunu jew kienu residenti legalment mal-ħaddiem ikkonċernat waqt li l-ħaddiem ikun impjegat f’dik li kienet ir-Repubblika Jugoslava tal-Maċedonja.

            Artikolu 3
      Trattament ugwali
      1.   Il-ħaddiema li huma ċittadini ta’ dik li kienet ir-Repubblika Jugoslava tal-Maċedonja u li huma impjegati legalment fi Stat Membru u kwalunkwe membru tal-familja tagħhom li jirresjedi legalment magħhom, għandhom igawdu, fir-rigward tal-benefiċċji fit-tifsira tal-Artikolu 1(1)(h), minn trattament ħieles minn kwalunkwe diskriminazzjoni bbażata fuq iċ-ċittadinanza b’relazzjoni maċ-ċittadini tal-Istati Membri li fihom dawn il-ħaddiema huma impjegati.
      2.   Il-ħaddiema li huma ċittadini ta’ Stat Membru u li huma impjegati legalment f’dik li kienet ir-Repubblika Jugoslava tal-Maċedonja u kwalunkwe membru tal-familja tagħhom li jirresjedi legalment magħhom, għandhom igawdu, fir-rigward tal-benefiċċji fit-tifsira tal-Artikolu 1(1)(h), minn trattament ħieles minn kwalunkwe diskriminazzjoni bbażata fuq iċ-ċittadinanza b’relazzjoni maċ-ċittadini ta’ dik li kienet ir-Repubblika Jugoslava tal-Maċedonja.
      PARTI II

         RELAZZJONIJIET BEJN L-ISTATI MEMBRI U DIK LI KIENET IR-REPUBBLIKA JUGOSLAVA TAL-MAĊEDONJA

      Artikolu 4
      Revoka ta’ Klawsoli ta’ Residenza
      1.   Il-benefiċċji esportabbli fit-tifsira tal-Artikolu 1(1)(i) li għalihom għandhom dritt il-persuni msemmija fl-Artikolu 2(a) u (c) m’għandhom ikunu soġġetti għal ebda tnaqqis, modifika, sospensjoni, irtirar jew konfiska minħabba l-fatt li l-benefiċjarju jkun qiegħed jirresjedi,

                  (i)

                  għall-fini ta’ benefiċċju skont il-leġislazzjoni ta’ Stat Membru, f’dik li kienet ir-Repubblika Jugoslava tal-Maċedonja, jew

                  (ii)

                  għall-fini ta’ benefiċċju skont il-leġislazzjoni ta’ dik li kienet ir-Repubblika Jugoslava tal-Maċedonja, fit-territorju ta’ Stat Membru.

            2.   Il-membri tal-familja ta’ ħaddiem kif imsemmi fl-Artikolu 2(b) huma intitolati għall-benefiċċji esportabbli fit-tifsira tal-Artikolu 1(1)(i) bl-istess mod bħall-membri tal-familja ta’ ħaddiem li huwa ċittadin tal-Istat Membru kkonċernat meta dawn il-membri tal-familja jirresjedu fit-territorju ta’ dik li kienet ir-Repubblika Jugoslava tal-Maċedonja,
      3.   Il-membri tal-familja ta’ ħaddiem kif imsemmi fl-Artikolu 2(d) huma intitolati għall-benefiċċji esportabbli fit-tifsira tal-Artikolu 1(i) bl-istess mod bħall-membri tal-familja ta’ ħaddiem li huwa ċittadin ta’ dik li kienet ir-Repubblika Jugoslava tal-Maċedonja meta dawn il-membri tal-familja jirresjedu fit-territorju ta’ Stat Membru.
      PARTI III

         DISPOŻIZZJONIJIET MIXXELLANJI

      Artikolu 5
      Kooperazzjoni
      1.   L-Istati Membri u dik li kienet ir-Repubblika Jugoslava tal-Maċedonja għandhom jikkomunikaw lil xulxin kwalunkwe informazzjoni rigward tibdil fil-leġislazzjoni tagħhom li jista’ jaffettwa l-implimentazzjoni ta’ din id-Deċizjoni.
      2.   Għall-finijiet ta’ din id-Deċiżjoni, l-awtoritajiet u l-istituzzjonijiet tal-Istati Membri u ta’ dik li kienet ir-Repubblika Jugoslava tal-Maċedonja għandhom joffru l-bon uffiċji tagħhom lil xulxin u għandhom jaġixxu daqs li kieku qegħdin jimplimentaw l-leġislazzjoni tagħhom stess. Bħala regola, l-għajnuna amministrattiva mogħtija minn dawn l-awtoritajiet u l-istituzzjonijiet għandha tkun mingħajr ħlas. Madankollu, l-awtoritajiet kompetenti tal-Istati Membri u ta’ dik li kienet ir-Repubblika Jugoslava tal-Maċedonja jistgħu jaqblu li ċerti spejjeż jiġu rimborsati.
      3.   L-awtoritajiet u l-istituzzjonijiet tal-Istati Membri u ta’ dik li kienet ir-Repubblika Jugoslava tal-Maċedonja jistgħu, għall-finijiet ta’ din id-Deċiżjoni, jikkomunikaw direttament ma’ xulxin u mal-persuni involuti jew mar-rappreżentanti tagħhom.
      4.   L-istituzzjonijiet u l-persuni koperti minn din id-Deċiżjoni għandhom id-dmir ta’ informazzjoni u kooperazzjoni reċiproċi biex jiżguraw l-implimentazzjoni korretta ta’ din id-Deċiżjoni.
      5.   Il-persuni kkonċernati għandhom jinformaw lill-istituzzjonijiet tal-Istat Membru kompetenti jew ta’ dik li kienet ir-Repubblika Jugoslava tal-Maċedonja, fejn din tal-aħħar tkun l-Istat kompetenti, jew tal-Istat Membru ta’ residenza jew ta’ dik li kienet ir-Repubblika Jugoslava tal-Maċedonja, fejn din tal-aħħar tkun l-istat ta’ residenza, mill-aktar fis possibbli dwar kwalunkwe bidla fis-sitwazzjoni personali jew familjari tagħhom li taffettwa d-dritt tagħhom għal benefiċċji skont din id-Deċiżjoni.
      6.   In-nuqqas ta’ rispett tal-obbligu ta’ informazzjoni msemmi fil-paragrafu 5 jista’ jirriżulta fl-applikazzjoni ta’ miżuri proporzjonati f’konformità mal-liġi nazzjonali. Madankollu, dawn il-miżuri għandhom ikunu ekwivalenti għal dawk applikabbli f’sitwazzjonijiet simili skont il-liġi domestika u m’għandhomx jagħmluha impossibbli jew eċċessivament diffiċli fil-prattika għall-applikanti li jeżerċitaw id-drittijiet li tagħtihom din id-Deċiżjoni.
      7.   L-Istati Membri u dik li kienet ir-Repubblika Jugoslava tal-Maċedonja jistgħu jipprevedu dispożizzjonijiet nazzjonali li jistabbilixxu l-kondizzjonijiet għall-verifika tad-dritt għall-benefiċċji biex jittieħed kont tal-fatt li l-benefiċjarji joqogħdu jew jirresjedu ’l barra mit-territorju tal-Istat fejn tinsab l-istituzzjoni debitriċi. Tali dispożizzjonijiet għandhom ikunu proporzjonati, ħielsa minn kwalunkwe diskriminazzjoni bbażata fuq iċ-ċittadinanza u f’konformità mal-prinċipji ta’ din id-Deċiżjoni. Dawn id-dispożizzjonijiet għandhom jiġu notifikati lill-Kunsill ta’ Stabilizzazzjoni u Assoċjazzjoni.
      Artikolu 6
      Verifiki Amministrattivi u Eżamijiet Mediċi
      1.   Dan l-Artikolu għandu japplika għall-persuni kif msemmija fl-Artikolu 2 u li jirċievu l-benefiċċji esportabbli msemmija fl-Artikolu 1(1)(i), kif ukoll għall-istituzzjonijiet inkarigati mill-implimentazzjoni ta’ din id-Deċiżjoni.
      2.   Fejn benefiċjarju jew applikant għal benefiċċji, jew membru tal-familja tiegħu, ikun qed joqgħod jew jirresjedi fit-territorju ta’ Stat Membru meta li l-istituzzjoni debitriċi tinsab f’dik li kienet ir-Repubblika Jugoslava tal-Maċedonia jew f’dik li kienet ir-Repubblika Jugoslava tal-Maċedonja meta l-istituzzjoni debitriċi tkun tinsab fi Stat Membru, l-eżami mediku għandu jitwettaq, fuq it-talba ta’ dik l-istituzzjoni, mill-istituzzjoni tal-post tas-soġġorn jew ta’ residenza tal-benefiċjarju f’konformità mal-proċeduri stabbiliti mil-leġislazzjoni applikata minn dik l-istituzzjoni.
      L-istituzzjoni debitriċi għandha tinforma lill-istituzzjoni tal-post tas-soġġorn jew ta’ residenza dwar kwalunkwe rekwiżit speċjali li, jekk meħtieġ, għandu jiġi segwit u bil-punti li jridu jiġu koperti mill-eżami mediku.
      L-istituzzjoni tal-post tas-soġġorn jew ta’ residenza għandha tgħaddi rapport lill-istituzzjoni debitriċi li talbet l-eżami mediku.
      L-istituzzjoni debitriċi għandha tirriserva d-dritt li titlob li l-benefiċjarju jiġi eżaminat minn tabib magħżul minnha, jew fit-territorju fejn il-benefiċjarju jew l-applikant għall-benefiċċji qed joqgħod jew jirresjedi jew fil-pajjiż fejn tinsab l-istituzzjoni debitriċi. Madankollu, il-benefiċjarju jista’ jintalab li jirritorna fl-Istat tal-istituzzjoni debitriċi biss jekk huwa jista’ jagħmel il-vjaġġ mingħajr preġudizzju għal saħħtu u jekk l-ispiża tal-vjaġġ u tal-akkomodazzjoni titħallas mill-istituzzjoni debitriċi.
      3.   Meta benefiċjarju jew applikant għal benefiċċji, jew membru tal-familja tiegħu, ikun qed joqgħod jew jirresjedi fit-territorju ta’ Stat Membru meta l-istituzzjoni debitriċi tinsab f’dik li kienet ir-Repubblika Jugoslava tal-Maċedonja, jew f’dik li kienet ir-Repubblika Jugoslava tal-Maċedonja meta l-istituzzjoni debitriċi tkun tinsab fi Stat Membru, il-verifika amministrattiva għandha ssir, fuq it-talba tal-istituzzjoni debitriċi, mill-istituzzjoni tal-post tas-soġġorn jew ta’ residenza tal-benefiċjarju.
      L-istituzzjoni tal-post tas-soġġorn jew ta’ residenza għandha tibgħat rapport lill-istituzzjoni debitriċi li talbet il-verifika amministrattiva.
      L-istituzzjoni debitriċi għandha żżomm id-dritt li s-sitwazzjoni tal-benefiċjarju tiġi eżaminata minn professjonista tal-għażla tagħha. Madankollu, il-benefiċjarju jista’ jintalab li jirritorna fl-Istat tal-istituzzjoni debitriċi biss jekk huwa jista’ jagħmel il-vjaġġ mingħajr preġudizzju għal saħħtu u jekk l-ispiża tal-vjaġġ u tal-akkomodazzjoni titħallas mill-istituzzjoni debitriċi.
      4.   Stat Membru wieħed jew iktar u dik li kienet ir-Repubblika Jugoslava tal-Maċedonja jistgħu jaqblu dwar dispożizzjonijiet amministrattivi oħrajn soġġett għal li jinfurmaw b’dan lill-Kunsill ta’ Stabilizzazzjoni u Assoċjazzjoni.
      5.   Bħala eċċezzjoni għall-prinċipju ta’ assistenza amministrattiva reċiproka stabbilit fl-Artikolu 5(2) ta’ din id-Deċiżjoni, l-ammont effettiv tal-ispejjeż tal-verifiki msemmija fil-paragrafi 2 u 3 ta’ dan l-Artikolu għandu jitħallas lura lill-istituzzjoni li ntalbet twettaqhom mill-istituzzjoni debitriċi li talbithom.
      Artikolu 7
      Applikazzjoni tal-Artikolu 118 tal-Ftehim
      L-Artikolu 118 tal-Ftehim għandu japplika f’każ li waħda mill-Partijiet tqis li l-Parti l-oħra ma kkonformatx mal-obbligi stabbiliti fl-Artikoli 5 u 6.
      Artikolu 8
      Dispożizzjonijiet speċjali għall-applikazzjoni tal-leġislazzjoni ta’ dik li kienet ir-Repubblika Jugoslava tal-Maċedonja
      Il-Kunsill ta’ Stabilizzazzjoni u Assoċjazzjoni jista’, jekk meħtieġ, jistabbilixxi dispożizzjonijiet speċjali għall-applikazzjoni tal-leġislazzjoni ta’ dik li kienet ir-Repubblika Jugoslava tal-Maċedonja fl-Anness II.
      Artikolu 9
      Proċeduri amministrattivi minn ftehimiet bilaterali eżistenti
      Il-proċeduri amministrattivi li jinsabu fi ftehimiet bilaterali eżistenti bejn Stat Membru u dik li kienet ir-Repubblika Jugoslava tal-Maċedonja jistgħu jkomplu japplikaw dment li dawk il-proċeduri ma jaffettwawx b’mod negattiv id-drittijiet jew l-obbligi tal-persuni kkonċernati stabbiliti b’din id-Deċiżjoni.
      Artikolu 10
      Ftehimiet li jissupplimentaw il-proċeduri għall-implimentazzjoni ta’ din id-Deċiżjoni
      Stat Membru wieħed jew aktar u dik li kienet ir-Repubblika Jugoslava tal-Maċedonja jistgħu jikkonkludu ftehimiet imfassla biex jissupplementaw il-proċeduri amministrattivi għall-implimentazzjoni ta’ din id-Deċiżjoni, speċjalment fir-rigward tal-prevenzjoni u l-ġlieda kontra l-frodi u l-iżbalji.
      PARTI IV

         DISPOŻIZZJONIJIET TRANSITORJI U FINALI

      Artikolu 11
      Dispożizzjonijiet transitorji
      1.   L-ebda dritt ma jista’ jinkiseb taħt din id-Deċiżjoni għall-perijodu ta’ qabel id-data tad-dħul fis-seħħ tagħha.
      2.   Bla ħsara għall-paragrafu 1, dritt għandu jinkiseb skont din id-Deċiżjoni anke jekk dan ikun relatat ma’ kontinġenza li tkun qamet qabel id-data tad-dħul fis-seħħ tagħha.
      3.   Kwalunkwe benefiċċju li ma jkunx ingħata jew li ġie sospiż minħabba ċ-ċittadinanza jew il-post ta’ residenza tal-persuna kkonċernata għandu, fuq talba ta’ dik il-persuna, jingħata jew jitkompla b’effett mid-data tad-dħul fis-seħħ ta’ din id-Deċiżjoni, dment li d-drittijiet li għalihom kienu ngħataw benefiċċji qabel ma jkunux taw lok għal xi ħlas ta’ somma waħda f’daqqa.
      4.   Jekk talba kif imsemmija fil-paragrafu 3 tiġi ppreżentata wara li jiskadi l-perijodu ta’ sentejn wara d-data tad-dħul fis-seħħ ta’ din id-Deċiżjoni, id-drittijiet miksuba skont din id-Deċiżjoni għandu jkollhom effett mid-data tad-dħul fis-seħħ ta’ din id-Deċiżjoni, u l-leġislazzjoni ta’ kwalunkwe Stat Membru jew ta’ dik li kienet ir-Repubblika Jugoslava tal-Maċedonja li tikkonċerna t-telf jew il-preskrizzjoni ta’ drittijiet ma tistax tiġi invokata kontra l-persuni kkonċernati.
      5.   Jekk talba kif imsemmija fil-paragrafu 3 tiġi ppreżentata wara li jiskadi l-perijodu ta’ sentejn wara d-data tad-dħul fis-seħħ ta’ din id-Deċiżjoni, id-drittijiet li ma jkunux intilfu jew li ma jkunux preskritti għandu jkollhom effett mid-data ta’ meta tkun intbagħtet it-talba, bla preġudizzju għal kwalunkwe dispożizzjoni aktar favorevoli taħt il-leġislazzjoni ta’ kwalunkwe Stat Membru jew ta’ dik li kienet ir-Repubblika Jugoslava tal-Maċedonja.
      Artikolu 12
      Annessi għal din id-Deċiżjoni
      1.   L-Annessi għal din id-Deċiżjoni huma parti integrali minnha.
      2.   Fuq it-talba ta’ dik li kienet ir-Repubblika Jugoslava tal-Maċedonja, l-Annessi jistgħu jkunu emendati b’deċiżjoni tal-Kunsill ta’ Stabbilizzazzjoni u ta’ Assoċjazzjoni.
      Artikolu 13
      Dħul fis-seħħ
      Din id-Deċiżjoni għandha tidħol fis-seħħ fl-ewwel jum tal-ewwel xahar wara d-data tal-pubblikazzjoni tagħha f’Il-Ġurnal Uffiċjali tal-Unjoni Ewropea.

         Magħmul fi …, …

               Għall-Kunsill ta’ Stabbilizzazzjoni u Assoċjazzjoni

               Il-President

         (1)  ĠU L 84, 20.3.2004, p. 13.

         (2)  ĠU L 124, 20.5.2003, p. 1.

         (3)  ĠU L 166, 30.4.2004, p. 1.

         (4)  ĠU L 284, 30.10.2009, p. 1.

         ANNESS I

            LISTA TA’ BENEFIĊĊJI SPEĊJALI MHUX KONTRIBUTORJI FI FLUS TA’ DIK LI KIENET IR-REPUBBLIKA JUGOSLAVA TAL-MAĊEDONJA

         …

         ANNESS II

            DISPOŻIZZJONIJIET SPEĊJALI GĦALL-APPLIKAZZJONI TAL-LEĠISLAZZJONI TA’ DIK LI KIENET IR-REPUBBLIKA JUGOSLAVA TAL-MAĊEDONJA

         …


title: 2011/586/UE: Deċiżjoni tal-Parlament Ewropew tal- 10 ta’ Mejju 2011 dwar il-kwittanza għall-implimentazzjoni tal-baġit tal-Aġenzija Ewropea għas-Sigurtà Marittima għas-sena finanzjarja 2009#Riżoluzzjoni tal-Parlament Ewropew tal- 10 ta’ Mejju 2011 li tinkludi l-osservazzjonijiet li jagħmlu parti integrali mid-Deċiżjoni tiegħu dwar il-kwittanza għall-implimentazzjoni tal-baġit tal-Aġenzija Ewropea għas-Sigurtà Marittima għas-sena finanzjarja 2009

text:
               27.9.2011

               MT

               Il-Ġurnal Uffiċjali tal-Unjoni Ewropea

               L 250/181

         DEĊIŻJONI TAL-PARLAMENT EWROPEW
   tal-10 ta’ Mejju 2011
   dwar il-kwittanza għall-implimentazzjoni tal-baġit tal-Aġenzija Ewropea għas-Sigurtà Marittima għas-sena finanzjarja 2009
   (2011/586/UE)
   IL-PARLAMENT EWROPEW,

               —

               wara li kkunsidra l-kontijiet annwali definittivi tal-Aġenzija Ewropea għas-Sigurtà Marittima għas-sena finanzjarja 2009,

               —

               wara li kkunsidra r-rapport tal-Qorti tal-Awdituri dwar il-kontijiet annwali tal-Aġenzija Ewropea għas-Sigurtà Marittima għas-sena finanzjarja 2009, flimkien mat-tweġibiet tal-Aġenzija (1),

               —

               wara li kkunsidra r-rakkomandazzjoni tal-Kunsill tal-15 ta’ Frar 2011 (05892/2011 — C7-0052/2011),

               —

               wara li kkunsidra l-Artikolu 276 tat-Trattat KE u l-Artikolu 319 tat-Trattat dwar il-Funzjonament tal-Unjoni Ewropea,

               —

               wara li kkunsidra r-Regolament tal-Kunsill (KE, Euratom) Nru 1605/2002 tal-25 ta’ Ġunju 2002 dwar ir-Regolament Finanzjarju applikabbli għall-baġit ġenerali tal-Komunitajiet Ewropej (2), u b'mod partikolari l-Artikolu 185 tiegħu,

               —

               wara li kkunsidra r-Regolament (KE) Nru 1406/2002 tal-Parlament Ewropew u tal-Kunsill tas-27 ta’ Ġunju 2002 li jistabbilixxi l-Aġenzija Ewropea għas-Sigurtà Marittima (3), u b’mod partikolari l-Artikolu 19 tiegħu,

               —

               wara li kkunsidra r-Regolament tal-Kummissjoni (KE, Euratom) Nru 2343/2002 tad-19 ta’ Novembru 2002 dwar ir-Regolament Finanzjarju qafas għall-entitajiet imsemmijin fl-Artikolu 185 tar-Regolament tal-Kunsill (KE, Euratom) Nru 1605/2002 rigward ir-Regolament Finanazjarju applikabbli għall-baġit ġenerali tal-Komunitajiet Ewropej (4), u b’mod partikolari l-Artikolu 94 tiegħu,

               —

               wara li kkunsidra l-Artikolu 77, u l-Anness VI tar-Regoli ta’ Proċedura tiegħu,

               —

               wara li kkunsidra r-rapport tal-Kumitat għall-Kontroll tal-Baġit u l-opinjoni tal-Kumitat għat-Trasport u t-Turiżmu (A7-0132/2011),

               1.

               Jagħti l-kwittanza lid-direttur eżekuttiv tal-Aġenzija Ewropea għas-Sigurtà Marittima għall-implimentazzjoni tal-baġit tal-Aġenzija għas-sena finanzjarja 2009;

               2.

               Jippreżenta l-kummenti tiegħu fir-riżoluzzjoni t’hawn taħt;

               3.

               Jagħti istruzzjonijiet lill-President tiegħu biex jgħaddi din id-deciżjoni, kif ukoll ir-riżoluzzjoni li hi parti integrali minnha, lid-direttur eżekuttiv tal-Aġenzija Ewropea għas-Sigurtà Marittima, lill-Kunsill, lill-Kummissjoni u lill-Qorti tal-Awdituri, u biex jiżgura li jiġu ppubblikati f’Il-Ġurnal Uffiċjali tal-Unjoni Ewropea (serje L).

            Il-President

         Jerzy BUZEK

            Is-Segretarju Ġenerali

         Klaus WELLE

      (1)  ĠU C 338, 14.12.2010, p. 52.

      (2)  ĠU L 248, 16.9.2002, p. 1

      (3)  ĠU L 208, 5.8.2002, p. 1.

      (4)  ĠU L 357, 31.12.2002, p. 72.

      RIŻOLUZZJONI TAL-PARLAMENT EWROPEW
      tal-10 ta’ Mejju 2011
      li tinkludi l-osservazzjonijiet li jagħmlu parti integrali mid-Deċiżjoni tiegħu dwar il-kwittanza għall-implimentazzjoni tal-baġit tal-Aġenzija Ewropea għas-Sigurtà Marittima għas-sena finanzjarja 2009
      IL-PARLAMENT EWROPEW,

                  —

                  wara li kkunsidra l-kontijiet annwali definittivi tal-Aġenzija Ewropea għas-Sigurtà Marittima għas-sena finanzjarja 2009,

                  —

                  wara li kkunsidra r-rapport tal-Qorti tal-Awdituri dwar il-kontijiet annwali tal-Aġenzija Ewropea għas-Sigurtà Marittima għas-sena finanzjarja 2009, flimkien mat-tweġibiet tal-Aġenzija (1),

                  —

                  wara li kkunsidra r-rakkomandazzjoni tal-Kunsill tal-15 ta’ Frar 2011 (05892/2011 — C7-0052/2011),

                  —

                  wara li kkunsidra l-Artikolu 276 tat-Trattat KE u l-Artikolu 319 tat-Trattat dwar il-Funzjonament tal-Unjoni Ewropea,

                  —

                  wara li kkunsidra r-Regolament tal-Kunsill (KE, Euratom) Nru 1605/2002 tal-25 ta’ Ġunju 2002 dwar ir-Regolament Finanzjarju applikabbli għall-baġit ġenerali tal-Komunitajiet Ewropej (2), u b’mod partikolari l-Artikolu 185 tiegħu,

                  —

                  wara li kkunsidra r-Regolament (KE) Nru 1406/2002 tal-Parlament Ewropew u tal-Kunsill tas-27 ta’ Ġunju 2002 li jistabbilixxi l-Aġenzija Ewropea għas-Sigurtà Marittima (3), u b’mod partikolari l-Artikolu 19 tiegħu,

                  —

                  wara li kkunsidra r-Regolament tal-Kummissjoni (KE, Euratom) Nru 2343/2002 tad-19 ta’ Novembru 2002 dwar ir-Regolament Finanzjarju qafas għall-entitajiet imsemmijin fl-Artikolu 185 tar-Regolament tal-Kunsill (KE, Euratom) Nru 1605/2002 rigward ir-Regolament Finanazjarju applikabbli għall-baġit ġenerali tal-Komunitajiet Ewropej (4), u b’mod partikolari l-Artikolu 94 tiegħu,

                  —

                  wara li kkunsidra l-Artikolu 77, u l-Anness VI tar-Regoli ta’ Proċedura tiegħu,

                  —

                  wara li kkunsidra r-rapport tal-Kumitat għall-Kontroll tal-Baġit u l-opinjoni tal-Kumitat għat-Trasport u t-Turiżmu (A7-0132/2011),

                  A.

                  billi l-Qorti tal-Awdituri ddikjarat li kisbet assigurazzjonijiet raġonevoli li l-kontijiet annwali għas-sena finanzjarja 2009 huma affidabbli u li t-tranżazzjonijiet sottostanti huma legali u regolari,

                  B.

                  billi fil-5 ta’ Mejju 2010, il-Parlament ta l-kwittanza lid-Direttur Eżekuttiv tal-Aġenzija Ewropea għas-Sigurtà Marittima fir-rigward tal-implimentazzjoni tal-baġit tal-Aġenzija għas-sena finanzjarja 2008 (5), u fir-riżoluzzjoni tiegħu li takkumpanja d-deċiżjoni ta’ kwittanza, fost affarijiet oħra:

                              —

                              osserva li l-Aġenzija naqset milli tħejji programm ta’ ħidma multiannwali u li l-programm ta’ ħidma tagħha ma kienx relatat mal-baġit tal-impenji tagħha,

                              —

                              innota li, bħal fl-2006 u l-2007, il-Qorti tal-Awdituri sabet għal darb’oħra li ġew aċċettati impenji legali qabel ma’ saru l-impenji baġitarji korrispondenti,

                              —

                              qiesha bħala kwistjoni ta’ tħassib li l-Qorti tal-Awdituri għal darb’oħra osservat għadd kbir ta’ trasferimenti tal-baġit fl-2008 (52 fl-2008 u 32 fl-2007),

                  C.

                  billi l-baġit tal-Aġenzija kien ta’ EUR 48 000 000, li huwa 3,8 % inqas mis-sena finanzjarja 2008;

                  1.

                  Jilqa’ b’sodisfazzjon il-fatt li l-Qorti tal-Awdituri sabet li l-kontijiet tal-Aġenzija għall-2009 huma affidabbli u li t-tranżazzjonjiet sottostanti, meqjusa b’mod ġenerali, huma legali u regolari;

                  2.

                  Jinnota li l-Aġenzija Ewropea għas-Sigurtà Marittima rċeviet EUR 44 335 000 f’approprjazzjonijiet għall-impenji u EUR 48 300 000 f’approprjazzjonijiet għall-ħlasijiet mill-Baġit tal-Unjoni għall-2009;

         Ir-rendiment

                  3.

                  Jifraħ lill-Aġenzija talli f’Marzu 2010 adottat il-programm ta’ ħidma multiannwali tagħha li jkopri ħames snin;

                  4.

                  Jitlob, barra minn hekk, lill-Aġenzija tikkunsidra tagħmel dijagramma ta’ Gantt parti mill-programmazzjoni għal kull waħda mill-attivitajiet operattivi tagħha, bil-ħsieb li jiġi indikat f’forma konċiża l-ammont ta’ ħin li jkun għadda kull membru tal-persunal fuq proġett u jitħeġġeġ l-approċċ immirat lejn il-kisba tar-riżultati; jistieden, għalhekk, lill-Aġenzija biex tinforma lill-awtorità tal-kwittanza dwar il-passi meħuda mill-Aġenzija f’dan ir-rigward;

                  5.

                  Jistieden għal darb’oħra lill-Aġenzija tistabbilixxi, f’tabella li għandha tinhemeż mar-rapport li jmiss tal-Qorti tal-Awdituri, tqabbil tal-operazzjonijiet li twettqu matul is-sena li għaliha għandha tingħata l-kwittanza u fis-sena finanzjarja ta’ qabel bil-għan li l-awtorità ta’ kwittanza tkun tista’ tevalwa b’mod aktar effettiv il-prestazzjoni tagħha minn sena għall-oħra;

         Trasferimenti tal-baġit

                  6.

                  Iqisha bħala kwistjoni ta’ tħassib li l-Qorti tal-Awdituri għal darb’oħra osservat għadd kbir ta’ trasferimenti tal-baġit fl-2009 (49 fl-2009, 52 fl-2008 u 32 fl-2007); għalhekk, iħeġġeġ lill-Aġenzija ttejjeb l-ippjanar u l-monitoraġġ sabiex tnaqqas l-għadd ta’ trasferimenti tal-baġit;

         Impenji posteriori

                  7.

                  Jistieden lill-Aġenzija biex tkompli tnaqqas l-għadd ta’ impenji posteriori (jiġifieri l-impenji legali li ttieħdu qabel ma saru l-impenji baġitarji korrispondenti); ifakkar lill-Aġenzija li, mill-2006 ’l hawn, il-Qorti tal-Awdituri rrappurtat ksur tal-Artikolu 62(1) tar-Regolament Finanzjarju ta’ qafas; jilqa’, madankollu, l-isforzi tal-Aġenzija biex ittejjeb din is-sitwazzjoni billi tipprovdi taħriġ ad hoc biex tevita impenji posteriori;

         Proċedura tal-akkwist

                  8.

                  Iħeġġeġ lill-Aġenzija biex tapplika b’mod korrett il-proċeduri ta’ akkwist; jinnota b’sodisfazzjon li fir-Rapport Annwali tal-2009 l-Aġenzija inkludiet Anness speċifiku dwar proċeduri nnegozjati, sabiex tinforma lill-awtorità baġitarja;

         Ir-riżorsi umani

                  9.

                  Jinnota nuqqasijiet fil-proċeduri tal-għażla tal-persunal li jipperikolaw it-trasparenza ta’ dawn il-proċeduri; għalhekk, iħeġġeġ lill-Aġenzija biex tirrimedja d-dgħufijiet attwali, jiġifieri: in-nuqqas ta’ rispett għall-anonimità tal-kandidati li jlestu testijiet bil-miktub, in-nuqqas ta’ konformità mal-kriterji li ġew definiti minn qabel, u l-inkonsistenza tal-kriterji għat-tqassir tal-listi tal-kandidati;

         Verifika interna

                  10.

                  Ifakkar li d-Direttur Eżekuttiv tal-Aġenzija għandu jagħmel disponibbli l-kontenut tar- rakkomandazzjonijiet kollha tal-verifiki interni li saru mill-Awditur Intern skont l-obbligu tiegħu li jirrapporta lill-awtorità ta’ kwittanza b’sommarju tar-Rapport tas-Servizzi tal-Verifika Interna (IAS);

                  11.

                  Jirrikonoxxi li l-IAS wettqu verifika dwar l-immaniġġjar tal-flotta ta’ bastimenti fil-qasam tal-istat ta’ preparazzjoni għat-tniġġis sabiex jivvalutaw l-adegwatezza u l-effikaċja tas-sistema ta’ kontroll intern fir-rigward tal-istat ta’ preparazzjoni u s-sistema ta’ reazzjoni għal tniġġis ikkaġunat miż-żejt; jistieden lill-Aġenzija biex timplimenta rapidament ir-rakkomandazzjonijiet “importanti ħafna” tal-IAS; jenfasizza b’mod partikulari l-bżonn li:

                              —

                              tipprovdi ppjanar strateġiku u tissorvelja l-partijiet interessati tal-Aġenzija b’deskrizzjoni tal-elementi prinċipali tar-riskji tat-tniġġis mir-residwi taż-żejt,

                              —

                              tikkonforma mal-proċeduri amministrattivi,

                              —

                              tanalizza għażliet possibbli għall-immaniġġjar tat-tagħmir u għall-evalwazzjoni tal-impatt finanzjarju u operazzjonali tagħhom,

                              —

                              tiddokumenta d-deċiżjonijiet ta’ mobilizzazzjoni tal-bastimenti,

                  12.

                  Jirrikonoxxi wkoll li l-IAS wettqu verifika fuq is-segwitu tal-implimentazzjoni tal-pjan ta’ azzjoni; josserva li r-rakkomandazzjonijiet tal-IAS li għandhom iridu jiġu implimentati mill-Aġenzija jinkludu l-istabbiliment ta’: valutazzjoni interna tar-riskju; inventarju tal-proċeduri interni eżistenti, pjan direzzjonali għall-iżvilupp u l-implimentazzjoni tal-proċeduri li fadal, rekord tal-proċeduri ta’ eċċezzjoni, u rieżami tas-sistema ta’ kontroll intern;

                  13.

                  Jilqa’ l-inizjattiva tal-Aġenzija li tistabbilixxi fl-2008 funzjoni ta’ Verifika Interna (Kapaċità tal-Verifika Interna - IAC) maħsuba biex tipprovdi appoġġ u parir lid-Direttur Eżekuttiv tal-Aġenzija kif ukoll lill-maniġment dwar il-kontroll intern, il-valutazzjoni tar-riskju u l-verifika interna; josserva li l-Aġenzija ma timpjegax IAC full-time iżda taqsam l-IAC mal-Aġenzija Komunitarja għall-Kontroll tas-Sajd (CFCA); jirrikonoxxi, għal dan il-għan, li fis-17 ta’ Ġunju 2008 ġie ffirmat Ftehim dwar il-Livell tas-Servizzi bejn l-Aġenzija u s-CFCA; iqis dan is-servizz komuni bħala l-aħjar prattika li għandha tiġi promossa minn aġenziji oħra;

                  14.

                  Jirreferi, fir-rigward tal-osservazzjonijiet l-oħra li jakkumpanjaw id-Deċiżjoni ta’ kwittanza, li huma ta’ natura orizzontali, għar-riżoluzzjoni tiegħu tal-10 ta’ Mejju 2011 (6) dwar il-prestazzjoni, il-ġestjoni finanzjarja u l-kontroll tal-aġenziji.

         (1)  ĠU C 338, 14.12.2010, p. 52.

         (2)  ĠU L 248, 16.9.2002, p. 1

         (3)  ĠU L 208, 5.8.2002, p. 1.

         (4)  ĠU L 357, 31.12.2002, p. 72.

         (5)  ĠU L 252, 25.9.2010, p. 169.

         (6)  Testi adottati, P7_TA(2011)0163 (Ara paġna 269 ta’ dan il-Ġurnal Uffiċjali).


title: Deċiżjoni tal-Kummissjoni tal- 4 ta’ Mejju 2011 dwar l-istabbiliment ta' Grupp Konsultattiv Ewropew dwar l-STI

text:
               5.5.2011

               MT

               Il-Ġurnal Uffiċjali tal-Unjoni Ewropea

               C 135/3

         DEĊIŻJONI TAL-KUMMISSJONI
   tal-4 ta’ Mejju 2011
   dwar l-istabbiliment ta' Grupp Konsultattiv Ewropew dwar l-STI
   2011/C 135/03
   Il-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat id-Direttiva 2010/40/UE tal-Parlament Ewropew u tal-Kunsill tas-7 ta’ Lulju 2010 dwar il-qafas għall-varar ta’ Sistemi ta’ Trasport Intelliġenti fil-qasam tat-trasport bit-triq u għall-interkonnessjonijiet ma’ modi oħrajn ta’ trasport (1) u b'mod partikolari l-Artikolu 16 tagħha,
   Billi:

               (1)

               Id-Direttiva 2010/40/EU titlob, fl-Artikolu 16 tagħha, lill-Kummissjoni biex tistabbilixxi Grupp Konsultattiv Ewropew dwar l-STI biex tikkonsultah dwar aspetti ta' negozju u dawk tekniċi tal-varar u l-użu ta' STI fl-Unjoni.

               (2)

               Huwa għalhekk meħtieġ li jiġi stabbilit tali grupp ta’ esperti fil-qasam tas-Sistemi ta’ Trasport Intelliġenti u li jiġu ddefiniti l-kompiti u l-istruttura tiegħu.

               (3)

               Il-Grupp Konsultattiv Ewropew dwar l-STI għandu jagħti parir lill-Kummissjoni dwar aspetti kummerċjali u tekniċi tal-varar u l-użu ta' STI fl-Unjoni.

               (4)

               Il-Grupp Konsultattiv Ewropew dwar l-STI għandu jkun magħmul minn rappreżentanti ta’ livell għoli tal-fornituri tas-servizzi STI rilevanti, l-assoċjazzjonijiet tal-utenti, l-operaturi tat-trasport u tal-faċilitajiet, l-industrija tal-manifattura, l-imsieħba soċjali, l-assoċjazzjonijiet professjonali, l-awtoritajiet lokali u fora oħra rilevanti.

               (5)

               Għandhom jiġu stabbiliti regoli dwar l-iżvelar tal-informazzjoni mill-membri tal-Grupp Konsultattiv Ewropew dwar l-STI.

               (6)

               Id-dejta personali għandha tkun ipproċessata skont ir-Regolament (KE) Nru 45/2001 tal-Parlament Ewropew u tal-Kunsill tat-18 ta' Diċembru 2000 dwar il-protezzjoni ta' individwu fir-rigward tal-ipproċessar ta' dejta personali mill-istituzzjonijiet u l-korpi tal-Komunità u dwar il-moviment liberu ta' dik id-dejta (2).

               (7)

               Huwa xieraq li jiġi stabbilit perjodu għall-applikazzjoni ta’ din id-Deċiżjoni. Malli jasal il-waqt, il-Kummissjoni għandha tikkunsidra r-rakkomandabbiltà ta’ estensjoni,

         IDDEĊIDIET KIF ĠEJ:
   Artikolu 1
   Suġġett
   Il-grupp ta' esperti dwar Sistemi ta’ Trasport Intelliġenti, minn hawn 'il quddiem imsejjaħ bħala “il-Grupp Konsultattiv Ewropew dwar l-STI”, huwa b'dan stabbilit.
   Artikolu 2
   Kompitu
   Il-kompitu tal-Grupp Konsultattiv Ewropew dwar l-STI għandu jkun:

               (a)

               li jassisti lill-Kummissjoni fit-tħejjija ta' speċifikazzjonijiet, li għandhom jiġu adottati bħala atti delegati skont id-Direttiva STI, partikolarment billi jipprovdi opinjoni dwar l-aspetti tekniċi u kummerċjali relatati magħhom.

               (b)

               li jwettaq monitoraġġ tal-evoluzzjoni tal-politika fil-qasam tal-STI u jagħti parir u jiprovdi gwida lill-Kummissjoni dwar il-kwistjonijiet l-oħra kollha (li mhux direttament marbuta mal-ispeċifikazzjonijiet) relatati mal-varar u l-użu tal-STI fl-Unjoni;

               (c)

               li joħloq skambju ta' esperjenza u ta' prattika tajba relatati mal-varar u t-tħaddim tal-STI.

         Artikolu 3
   Konsultazzjoni
   Il-Kummissjoni tista’ tikkonsulta lill-Grupp Konsultattiv Ewropew dwar l-STI dwar kwalunkwe kwistjoni rigward il-varar u l-użu tal-STI fl-Unjoni filwaqt li tħeġġeġ lill-membri jissuġġerixxu iktar suġġetti għad-diskussjoni.
   Artikolu 4
   Sħubija – Ħatra
   1.   Il-Grupp Konsultattiv Ewropew dwar l-STI għandu jkun magħmul minn 25 membru.
   2.   Il-membri għandhom ikunu:

               —

               individwi maħtura biex jirrapreżentaw interess komuni maqsum bejn il-partijiet interessati f'qasam politiku partikolari; ma għandomx jirrapreżentaw parti interessata individwali,
               jew

               —

               organizzazzjonijiet, fis-sens wiesgħa tal-kelma inklużi kumpaniji, assoċjazzjonijiet, Organizzazzjonijiet Nongovernattivi, trade unions, universitajiet, istituti ta' riċerka, aġenziji tal-Unjoni, korpi tal-Unjoni u organizzazzjonijiet internazzjonali.

         3.   Il-membri għandhom jinħatru mid-Direttur Ġenerali tad-Direttorat Ġenerali għall-Mobbiltà u t-Trasport minn fost speċjalisti jew organizzazzjonijiet li jirrappreżentaw partijiet interessati elenkati fl-Artikolu 16 tad-Direttiva 2010/40/UE, b'kompetenza fl-oqsma msemmija fl-Artikolu 2 u l-Artikolu 3u li jkunu wieġbu għal sejħa għall-applikazzjonijiet.
   4.   Il-Membri għandhom jinħatru għal tliet snin. Għandhom jibqgħu fil-kariga sal-mandat tagħhom. Il-mandat tal-membri jista' jiġġedded.
   5.   Il-Kummissjoni jew is-servizzi tagħha għandhom jistabbilixxu lista ta' riżerva ta' kandidati xierqa li tista' tintuża biex jinħatru sostituti xierqa. Il-Kummissjoni jew is-servizzi tagħha għandhom jistaqsu lill-applikanti għall-kunsens tagħhom qabel jinkludu l-ismijiet tagħhom fuq il-lista.
   6.   Il-membri li ma jibqgħux f’pożizzjoni li jikkontribwixxu b’mod effettiv fid-deliberazzjonijiet tal-Grupp Konsultattiv Ewropew dwar l-STI , li jippreżentaw ir-riżenja tagħhom jew li ma jikkonformawx mal-kundizzjonijiet stabbiliti fil-paragrafu 3 ta’ dan l-Artikolu, jew l-Artikolu 339 tat-Trattat dwar il-Funzjonament tal-Unjoni Ewropea, jistgħu jiġu sostitwiti għall-kumplament tal-mandat tagħhom.
   7.   L-ismijiet tal-membri għandhom jiġu ppubblikati fir-Reġistru tal-gruppi ta' esperti u entitajiet simili oħra tal-Kummissjoni (“ir-Reġistru”) (3).
   8.   Id-dejta personali għandha tinġabar, tiġi pproċessata u ppubblikata skont ir-Regolament (KE) Nru 45/2001.
   Artikolu 5
   Tħaddim
   1.   Il-Grupp Konsultattiv Ewropew dwar l-STI għandu jkun presedut minn rappreżentant tal-Kummissjoni.
   2.   Bi qbil mas-servizzi tal-Kummissjoni, il-Grupp Konsultattiv Ewropew dwar l-STI jista' jistabbilixxi sottogruppi biex jeżaminaw kwistjonijiet speċifiċi abbażi ta' termini ta' referenza definiti mill-Grupp Konsultattiv Ewropew dwar l-STI. Kif jintemm il-mandat tagħhom, it-tali sottogruppi għandhom jiġu xolti.
   3.   Ir-rappreżentant tal-Kummissjoni jista’, fuq bażi ad hoc, jistieden esperti minn barra l-Grupp Konsultattiv Ewropew dwar l-STI li jkollhom kompetenza speċifika f’suġġett li jkun fuq l-aġenda biex jieħdu sehem fil-ħidma tal-grupp jew tas-sottogrupp. Barra minn hekk, ir-rappreżentant tal-Kummissjoni jista' jagħti l-istatus ta’ osservatur lil individwi jew organizzazzjonijiet.
   4.   Il-membri tal-gruppi ta’ esperti u r-rappreżentanti tagħhom, kif ukoll l-esperti u l-osservaturi li jkunu mistiedna, għandhom iħarsu l-obbligi tas-segretezza professjonali stabbiliti fit-Trattati u fir-regoli ta' implimentazzjoni tagħhom, kif ukoll ir-regoli tal-Kummissjoni dwar is-sigurtà fir-rigward tal-ħarsien ta' tagħrif ikklassifikat tal-UE, stabbiliti fl-Anness għad-Deċiżjoni tal-Kummissjoni 2001/844/KE, KEFA, Euratom (4). Jekk jonqsu milli jħarsu dawn l-obbligi, il-Kummissjoni tista’ tieħu l-miżuri xierqa kollha.
   5.   Il-laqgħat tal-gruppi u tas-sottogruppi ta' esperti għandhom isiru fil-bini tal-Kummissjoni. Il-Kummissjoni għandha tipprovdi s-servizzi segretarjali. Uffiċjali oħrajn tal-Kummissjoni li għandhom interess fil-proċedimenti jistgħu jattendu l-laqgħat tal-Grupp Konsultattiv Ewropew dwar l-STI u s-sottogruppi tiegħu.
   6.   Il-Grupp Konsultattiv Ewropew dwar l-STI għandu jadotta r-regoli ta’ proċedura tiegħu abbażi tar-regoli standard ta’ proċedura għall-gruppi ta’ esperti.
   7.   Il-Kummissjoni għandha tippubblika t-tagħrif rilevanti dwar l-attivitajiet imwettqa mill-Grupp Konsultattiv Ewropew dwar l-STI billi tinkludih fir-Reġistru jew permezz ta' link mir-Reġistru għal sit tal-internet ddedikat.
   Artikolu 6
   Spejjeż tal-laqgħat
   1.   Il-parteċipanti fl-attivitajiet tal-Grupp Konsultattiv Ewropew dwar l-STI ma għandhomx jitħallsu għas-servizzi tagħhom.
   2.   L-ispejjeż tal-ivvjaġġar u tas-sussistenza mġarrba mill-parteċipanti fl-attivitajiet tal-Grupp Konsultattiv Ewropew dwar l-STI għandhom jiġu rimborsati mill-Kummissjoni skont id-dispożizzjonijiet fis-seħħ fi ħdan il-Kummissjoni.
   3.   Dawk l-ispejjeż għandhom jiġu rimborsati fil-limiti tal-approprjazzjonijiet disponibbli allokati skont il-proċedura annwali għall-allokazzjoni tar-riżorsi.
   Artikolu 7
   Applikabbiltà
   Din id-Deċiżjoni għandha tapplika sas-27 ta' Awwissu 2017.

      Magħmul fi Brussell, l-4 ta’ Mejju 2011.

            Għall-Kummissjoni

            Il-President

         José Manuel BARROSO

      (1)  ĠU L 207, 6.8.2010, p. 1.

      (2)  ĠU L 8, 12.1.2001, p. 1.

      (3)  Membri li ma jixtiqux ikollhom isimhom żvelat jistgħu japplikaw għal deroga minn din ir-regola. Ir-rikjesta li ma jiġix żvelat l-isem ta’ membru ta’ grupp ta' esperti għandha tiġi kkunsidrata bħala ġustifikata kull fejn pubblikazzjoni tkun tista’ tfixkel is-sigurta’ jew l-integrita’ tiegħu jew tagħha jew tippreġudika b’mod mhux ġust il-privatezza tiegħu jew tagħha.

      (4)  Id-Deċiżjoni tal-Kummissjoni 2001/844/KE, KEFA, Euratom tad-29 ta’ Novembru 2001 li temenda r-Regoli Interni tal-Proċedura, (ĠU L 317, 3.12.2001, p. 1).


title: Deċiżjoni tal-Kunsill tat-23 ta’ Jannar 2017 li taħtar membru u membru supplenti tal-Bord Governattiv tal-Aġenzija Ewropea għas-Sigurtà u s-Saħħa fuq il-Post tax-Xogħol għas-Slovakkja u r-Renju Unit

text:
               27.1.2017

               MT

               Il-Ġurnal Uffiċjali tal-Unjoni Ewropea

               C 27/4

         DEĊIŻJONI TAL-KUNSILL
   tat-23 ta’ Jannar 2017
   li taħtar membru u membru supplenti tal-Bord Governattiv tal-Aġenzija Ewropea għas-Sigurtà u s-Saħħa fuq il-Post tax-Xogħol għas-Slovakkja u r-Renju Unit
   (2017/C 27/04)
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea,
   Wara li kkunsidra r-Regolament tal-Kunsill (KE) Nru 2062/94 tat-18 ta’ Lulju 1994 li jistabbilixxi Aġenzija Ewropea għas-Sigurtà u s-Saħħa fuq il-Post tax-Xogħol (1), u b’mod partikolari l-Artikolu 8 tiegħu,
   Wara li kkunsidra l-lista ta’ kandidati ppreżentata lill-Kunsill mill-Gvernijiet tal-Istati Membri u mill-organizzazzjonijiet tal-impjegati u ta’ min iħaddem,
   Wara li kkunsidra l-listi tal-membri u l-membri supplenti tal-Kumitat ta’ Konsulenza dwar is-Sigurtà u s-Saħħa fuq il-Post tax-Xogħol,
   Billi:

               (1)

               Bid-Deċiżjoni tiegħu tas-17 ta’ Ottubru 2016 (2) il-Kunsill ħatar il-membri u l-membri supplenti tal-Bord Governattiv tal-Aġenzija Ewropea għas-Sigurtà u s-Saħħa fuq il-Post tax-Xogħol għall-perijodu mit-8 ta’ Novembru 2016 sas-7 ta’ Novembru 2019.

               (2)

               Il-gvern tas-Slovakkja ppreżenta nomina waħda għal kariga li trid timtela.

               (3)

               L-organizzazzjoni ta’ min iħaddem BUSINESSEUROPE ppreżentat nomina waħda għal kariga li trid timtela,

         ADOTTA DIN ID-DEĊIŻJONI:
   Artikolu 1
   Dawn li ġejjin huma maħtura membru u membru supplenti tal-Bord Governattiv tal-Aġenzija Ewropea għas-Sigurtà u s-Saħħa fuq il-Post tax-Xogħol għall-perijodu li jintemm fis-7 ta’ Novembru 2019:
   I.   RAPPREŻENTANTI TAL-GVERN

               Pajjiż

               Membru

               Membru supplenti

               Slovakkja

               Is-Sinjura Lucia SABOVÁ DANKOVÁ

   II.   RAPPREŻENTANTI TA’ ORGANIZZAZZJONIJIET TA’ MIN IĦADDEM

               Pajjiż

               Membru

               Membru supplenti

               Renju Unit

               Is-Sur Terry WOOLMER

         Artikolu 2
   Il-Kunsill għandu jaħtar il-membri u l-membri supplenti li għadhom ma ġewx innominati f’data iktar tard.
   Artikolu 3
   Din id-Deċiżjoni għandha tidħol fis-seħħ fid-data tal-adozzjoni tagħha.

      Magħmul fi Brussell, it-23 ta’ Jannar 2017.

            Għall-Kunsill

            Il-President

         R. GALDES

      (1)  ĠU L 216, 20.8.1994, p. 1.

      (2)  Id-Deċiżjoni tal-Kunsill tas-17 ta’ Ottubru 2016 li taħtar il-membri u l-membri supplenti tal-Bord Governattiv tal-Aġenzija Ewropea għas-Sigurtà u s-Saħħa fuq il-Post tax-Xogħol (ĠU C 386, 20.10.2016, p. 3).


title: 2012/552/UE, Euratom: Deċiżjoni tal-Parlament Ewropew tal- 10 ta’ Mejju 2012 dwar il-kwittanza għall-implimentazzjoni tal-baġit tal-Aġenzija Eżekuttiva tan-Netwerk tat-Trasport Trans-Ewropew għas-sena finanzjarja 2010

text:
               17.10.2012

               MT

               Il-Ġurnal Uffiċjali tal-Unjoni Ewropea

               L 286/96

         DEĊIŻJONI TAL-PARLAMENT EWROPEW
   tal-10 ta’ Mejju 2012
   dwar il-kwittanza għall-implimentazzjoni tal-baġit tal-Aġenzija Eżekuttiva tan-Netwerk tat-Trasport Trans-Ewropew għas-sena finanzjarja 2010
   (2012/552/UE, Euratom)
   IL-PARLAMENT EWROPEW,

               —

               wara li kkunsidra l-baġit ġenerali tal-Unjoni Ewropea għas-sena finanzjarja 2010 (1),

               —

               wara li kkunsidra l-kontijiet annwali tal-Unjoni Ewropea għas-sena finanzjarja 2010 (COM(2011) 473 — C7-0256/2011) (2),

               —

               wara li kkunsidra l-kontijiet annwali tal-Aġenzija Eżekuttiva tan-Netwerk tat-Trasport Trans-Ewropew għas-sena finanzjarja 2010,

               —

               wara li kkunsidra r-rapport tal-Kummissjoni dwar is-segwitu għall-kwittanza għas-sena finanzjarja 2009 (COM(2011) 736), u għad-dokumenti ta’ ħidma tal-persunal tal-Kummissjoni ppubblikati ma’ dak ir-rapport (SEC(2011) 1350 u SEC(2011) 1351),

               —

               wara li kkunsidra r-rapport annwali tal-Kummissjoni lill-awtorità ta’ kwittanza dwar l-awditjar intern imwettaq fl-2010 (COM(2011) 643), u d-dokument ta’ ħidma tal-persunal tal-Kummissjoni li ġie ppubblikat ma’ dak ir-rapport (SEC(2011) 1189),

               —

               wara li kkunsidra r-rapport tal-Qorti tal-Awdituri dwar il-kontijiet annwali tal-Aġenzija Eżekuttiva tan-Netwerk tat-Trasport Trans-Ewropew għas-sena finanzjarja 2010, flimkien mat-tweġibiet tal-Aġenzija (3),

               —

               wara li kkunsidra d-dikjarazzjoni ta’ assigurazzjoni (4) dwar l-affidabbiltà tal-kontijiet u l-legalità u r-regolarità tal-operazzjonijiet li jaqgħu taħthom provduta mill-Qorti tal-Awdituri għas-sena finanzjarja 2010 skont l-Artikolu 287 tat-Trattat dwar il-Funzjonament tal-Unjoni Ewropea,

               —

               wara li kkunsidra r-rakkomandazzjoni tal-Kunsill tal-21 ta’ Frar 2012 dwar il-kwittanza li għandha tingħata lill-aġenziji eżekuttivi fir-rigward tal-implimentazzjoni tal-baġit għas-sena finanzjarja 2010 (06084/2012 — C7-0052/2012), u jinnota li r-Renju Unit, il-Pajjiżi l-Baxxi u l-Isvezja għall-ewwel darba rrifjutaw li jirrakkomandaw li tingħata l-kwittanza,

               —

               wara li kkunsidra l-Artikoli 317, 318 u 319 tat-Trattat dwar il-Funzjonament tal-Unjoni Ewropea u l-Artikolu 106a tat-Trattat Euratom,

               —

               wara li kkunsidra r-Regolament tal-Kunsill (KE, Euratom) Nru 1605/2002 tal-25 ta’ Ġunju 2002 rigward ir-Regolament Finanzjarju applikabbli għall-baġit ġenerali tal-Komunitajiet Ewropej (5), u b’mod partikolari l-Artikoli 55, 145, 146 u 147 tiegħu,

               —

               wara li kkunsidra r-Regolament tal-Kunsill (KE) Nru 58/2003 tad-19 ta’ Diċembru 2002 li jfassal l-istatut għall-aġenziji eżekuttivi li jridu jiġu fdati b’ċerti kompiti fit-tmexxija tal-programmi tal-Komunità (6), u b’mod partikolari l-Artikolu 14(3) tiegħu,

               —

               wara li kkunsidra r-Regolament tal-Kummissjoni (KE) Nru 1653/2004 tal-21 ta’ Settembru 2004 dwar regolament finanzjarju standard tal-aġenziji eżekuttivi skont ir-Regolament tal-Kunsill (KE) Nru 58/2003 li jfassal l-istatut għall-aġenziji eżekuttivi li jridu jiġu fdati b’ċerti kompiti fit-tmexxija tal-programmi tal-Komunità (7), u b’mod partikolari l-ewwel u t-tieni paragrafi tal-Artikolu 66 tiegħu,

               —

               wara li kkunsidra d-Deċiżjoni tal-Kummissjoni 2007/60/KE tas-26 ta’ Ottubru 2006 li tistabbilixxi l-Aġenzija Eżekuttiva tan-Netwerk tat-Trasport Trans-Ewropew skont ir-Regolament tal-Kunsill (KE) Nru 58/2003 (8),

               —

               wara li kkunsidra r-Regola 76 u l-Anness VI tar-Regoli ta’ Proċedura tiegħu,

               —

               wara li kkunsidra r-rapport tal-Kumitat għall-Kontroll tal-Baġit u l-opinjonijiet tal-kumitati l-oħra kkonċernati (A7-0098/2012),

               A.

               billi skont l-Artikolu 17(1) tat-Trattat dwar l-Unjoni Ewropea, il-Kummissjoni għandha teżegwixxi l-baġit u tamministra l-programmi u għandha tagħmel dan, skont l-Artikolu 317 tat-Trattat dwar il-Funzjonament tal-Unjoni Ewropea, f’kooperazzjoni mal-Istati Membri fuq ir-responsabbiltà tagħha stess, b’konsiderazzjoni tal-prinċipji ta’ tmexxija finanzjarja tajba,

               1.

               Jagħti l-kwittanza lid-Direttur tal-Aġenzija Eżekuttiva tan-Netwerk tat-Trasport Trans-Ewropew dwar l-implimentazzjoni tal-baġit tal-Aġenzija għas-sena finanzjarja 2010;

               2.

               Jippreżenta l-kummenti tiegħu fir-riżoluzzjoni li hi parti integrali mid-deċiżjonijiet dwar il-kwittanza għall-implimentazzjoni tal-baġit ġenerali tal-Unjoni Ewropea għas-sena finanzjarja 2010, Taqsima III — Il-Kummissjoni u aġenziji eżekuttivi;

               3.

               Jagħti istruzzjonijiet lill-President tiegħu biex jgħaddi din id-deciżjoni dwar il-kwittanza għall-implimentazzjoni tal-baġit ġenerali tal-Unjoni Ewropea għas-sena finanzjarja 2010, Taqsima III — Il-Kummissjoni u aġenziji eżekuttivi u r-riżoluzzjoni li hi parti integrali minn dawk id-deċiżjonijiet lid-Direttur tal-Aġenzija Eżekuttiva tan-Netwerk tat-Trasport Trans-Ewropew, lill-Kunsill, lill-Kummissjoni, lill-Qorti tal-Ġustizzja tal-Unjoni Ewropea u lill-Qorti tal-Awdituri, u biex jiżgura li jiġu ppubblikati f’Il-Ġurnal Uffiċjali tal-Unjoni Ewropea (serje L).

            Il-President

         Martin SCHULZ

            Is-Segretarju Ġenerali

         Klaus WELLE

      (1)  ĠU L 64, 12.3.2010.

      (2)  ĠU C 332, 14.11.2011, p. 1.

      (3)  ĠU C 366, 15.12.2011, p. 75.

      (4)  ĠU C 332, 14.11.2011, p. 134.

      (5)  ĠU L 248, 16.9.2002, p. 1.

      (6)  ĠU L 11, 16.1.2003, p. 1.

      (7)  ĠU L 297, 22.9.2004, p. 6.

      (8)  ĠU L 32, 6.2.2007, p. 88.


title: 2006/996/KE: Deċiżjoni meħuda bi ftehim komuni bejn ir-Rappreżentanti tal-Gvernijiet ta' l-Istati Membri tal- 11 ta' Diċembru 2006 dwar il-post tas-sede ta' l-Istitut Ewropew għall-Ugwaljanza bejn is-Sessi

text:
               30.12.2006

               MT

               Il-Ġurnal Uffiċjali ta’ l-Unjoni Ewropea

               61

         DEĊIŻJONI MEĦUDA BI FTEHIM KOMUNI BEJN IR-RAPPREŻENTANTI TAL-GVERNIJIET TA' L-ISTATI MEMBRI
   tal-11 ta' Diċembru 2006
   dwar il-post tas-sede ta' l-Istitut Ewropew għall-Ugwaljanza bejn is-Sessi
   (2006/996/KE)
   IR-RAPPREŻENTANTI TAL-GVERNIJIET TA' L-ISTATI MEMBRI,
   Wara li kkunsidraw l-Artikolu 289 tat-Trattat li jistabbilixxi l-Komunità Ewropea,
   Billi:

               (1)

               L-istabbiliment ta' Istitut Ewropew għall-Ugwaljanza bejn is-Sessi huwa previst abbażi tal-proposta ppreżentata mill-Kummissjoni fl-10 ta' Marzu 2005 kif emendata bil-proposta tagħha tat-8 ta' Mejju 2006;

               (2)

               Il-post tas-sede ta' dan l-Istitut għandu jiġi determinat,

         IDDEĊIDEW KIF ĠEJ:
   Artikolu 1
   L-Istitut Ewropew għall-Ugwaljanza bejn is-Sessi għandu jkollu s-sede tiegħu f'Vilnius.
   Artikolu 2
   Din id-Deċiżjoni, li ser tiġi ppubblikata fil-Ġurnal Uffiċjali ta' l-Unjoni Ewropea, għandha tidħol fis-seħħ fid-data tad-dħul fis-seħħ tar-Regolament tal-Parlament Ewropew u tal-Kunsill li jistabbilixxi Istitut Ewropew għall-Ugwaljanza bejn is-Sessi.

      Magħmul fi Brussel, nhar il-11 ta' Diċembru 2006

            Il-President

         E. TUOMIOJA


title: Deċiżjoni tal-Kunsill tad- 29 ta' Mejju 2006 dwar il-konklużjoni mill-Komunità Ewropea tat-Trattat dwar il-Komunità ta' l-Enerġija

text:
374             MT                Il-Ġurnal Uffiċjali ta’ l-Unjoni Ewropea                  13.12.2008

32006D0500

20.7.2006                     IL-ĠURNAL UFFIĊJALI TA’ L-UNJONI EWROPEA                         L 198/15

                                   DEĊIŻJONI TAL-KUNSILL

                                        tad-29 ta’ Mejju 2006

                           dwar il-konklużjoni mill-Komunità Ewropea
                           tat-Trattat dwar il-Komunità ta' l-Enerġija

                                            (2006/500/KE)

IL-KUNSILL TA’ L-UNJONI EWROPEA,

Wara li kkunsidra t-Trattat li jistabbilixxi l-Komunità Ewropea, u b'mod partikolari l-Artikoli 47(2),
55, 83, 89, 95, 133, u 175, flimkien ma' l-ewwel sentenza ta' l-ewwel subparagrafu ta' l-Artikolu
300(2) u t-tieni subparagrafu ta' l-Artikolu 300(3) tiegħu,

Wara li kkunsidra l-proposta mill-Kummissjoni,

Wara li kkunsidra l-kunsens tal-Parlament Ewropew1,

1
        Opinjoni mogħtija fit-18 ta’ Mejju 2005 (Għadha mhux ippubblikata fil-Ġurnal Uffiċjali)
 ---pagebreak--- 13.12.2008       MT                 Il-Ġurnal Uffiċjali ta’ l-Unjoni Ewropea                            375

Billi:

(1)      Skond id-Deċiżjoni tal-Kunsill tas-17 ta' Mejju 2004, il-Kummissjoni nnegozjat it-Trattat li
         jistabbilixxi l-Komunità ta' l-Enerġija, minn hawn 'il quddiem imsejjaħ "it-Trattat dwar il-
         Komunità ta' l-Enerġija", mar-Repubblika ta' l-Albanija, ir-Repubblika tal-Bulgarija, il-
         Bosnja u Ħerzegovina, ir-Repubblika tal-Kroazja, dik li qabel kienet ir-Repubblika
         Jugoslava tal-Maċedonja, ir-Repubblika tal-Montenegro, ir-Rumanija, ir-Repubblika tas-
         Serbja u l-Missjoni ta' Amministrazzjoni Temporanja tan-Nazzjonijiet Uniti fil-Kosovo
         (skond ir-Riżoluzzjoni 1244 tal-Kunsill tas-Sigurtà tan-Nazzjonijiet Uniti) bil-ħsieb ta' l-
         istabbiliment ta' Organizzazzjoni tas-Suq Integrat ta' l-Enerġija fl-Ewropa tax-Xlokk.

(2)      Fil-25 ta' Ottubru 2005, skond id-Deċiżjoni tal-Kunsill tas-17 ta' Ottubru 2005, ġie ffirmat
         f'isem il-Komunità t-Trattat dwar il-Komunità ta' l-Enerġija.

(3)      It-Trattat dwar il-Komunità ta' l-Enerġija jipprevedi il-ħolqien ta' suq integrat fil-gass
         naturali u l-elettriku fl-Ewropa tax-Xlokk li ser joħloq qafas regolatorju u tas-suq stabbli li
         jkun kapaċi jattira l-investiment fin-netwerks tal-gass, il-ġenerazzjoni ta' l-enerġija elettrika
         u netwerks ta' trasmissjoni, biex il-Partijiet kollha jkollhom aċċess għall-provvista
         kontinwa ta' gass u elettriku li hija essenzjali għall-iżvilupp ekonomiku u l-istabbilità
         soċjali. Huwa jippermetti li jiġi stabbilit qafas regolatorju, li jagħmilha possibbli li s-swieq
         ta' l-enerġija jitħaddmu b'mod effiċjenti fir-reġjun, inklużi kwistjonijiet bħall-ġestjoni tal-
         konġestjoni, il-flussi transkonfini, l-iskambji ta' l-enerġija elettrika u oħrajn. Għalhekk,
         huwa jimmira lejn il-promozzjoni ta' provvisti ta' livelli għoljin ta' gass u elettriku liċ-
         ċittadini kollha abbażi ta' obbligi tas-servizz pubbliku, u l-kisba ta' progress ekonomiku u
         soċjali u livell għoli ta' impjiegi.
 ---pagebreak--- 376          MT                 Il-Ġurnal Uffiċjali ta’ l-Unjoni Ewropea                       13.12.2008

(4)   "L-Aġenda ta' Tessaloniki għall-Balkani tal-Punent: lejn integrazzjoni Ewropea",
      ikkonfermata uffiċjalment mill-Kunsill Ewropew f'Ġunju 2003 timmira lejn it-tisħiħ
      ulterjuri tar-relazzjonijiet privileġġjati bejn l-Unjoni Ewropea u l-Balkani tal-Punent. Bil-
      ħolqien ta' kondizzjonijiet ekonomiċi favorevoli u billi tiġi imposta l-implimentazzjoni ta'
      l-acquis communautaire rilevanti, it-Trattat dwar il-Komunità ta' l-Enerġija qed
      jikkontribwixxi għall-integrazzjoni ekonomika tal-partijiet l-oħrajn għal dak it-Trattat.

(5)   It-Trattat dwar il-Komunità ta' l-Enerġija jtejjeb is-sigurtà tal-provvista tal-partijiet għal
      dak it-Trattat billi jorbot il-Greċja mas-swieq tal-gass u ta' l-elettriku ta' l-Unjoni Ewropea
      kontinentali, u billi jipprovdi inċentivi għar-rabta tal-Balkani mar-riżerva tal-gass taż-żona
      tal-Baħar Kaspju, ta' l-Afrika ta' Fuq u tal-Lvant Nofsani.

(6)   It-Trattat dwar il-Komunità ta' l-Enerġija jagħmilha possibbli li tiġi żviluppata l-
      kompetizzjoni fis-suq ta' l-enerġija fuq skala aktar wiesgħa u li tiġi sfruttata l-ekonomija
      fil-kobor.

(7)   It-Trattat dwar il-Komunità ta' l-Enerġija jtejjeb is-sitwazzjoni ambjentali f'relazzjoni mal-
      gass u l-elettriku, u jippromwovi l-effiċjenza fl-enerġija u s-sorsi ta' l-enerġija rinnovabbli.

(8)   F'ċirkostanzi speċjali bħal fil-każ ta' tħarbit tan-netwerk ta' l-enerġija, is-sigurtà tal-
      provvista għandha tiġi żgurata fil-Komunità ta' l-Enerġija. Il-mekkaniżmu ta' l-assistenza
      reċiproka tat-Trattat dwar il-Komunità ta' l-Enerġija jista' jgħin biex jittaffew il-
      konsegwenzi tat-tħarbit, b'mod partikolari fit-territorji tal-Partijiet Kontraenti fit-tifsira ta'
      dak it-Trattat.

(9)   It-Trattat dwar il-Komunità ta' l-Enerġija jippermetti li Stati kontigwi interessati bħall-
      Moldova jsiru osservaturi għall-Komunità ta' l-Enerġija.
 ---pagebreak--- 13.12.2008      MT                 Il-Ġurnal Uffiċjali ta’ l-Unjoni Ewropea                                377

(10)     It-Trattat dwar il-Komunità ta' l-Enerġija għalhekk għandu jiġi approvat.

(11)     Il-Komunità ta' l-Enerġija għandha setgħat awtonomi ta' teħid ta' deċiżjonijiet. Il-Komunità
         Ewropea hija rappreżentata minn żewġ rappreżentanti fil-Kunsill Ministerjali u fil-Grupp
         Permanenti ta' Livell Għoli stabbilit taħt it-Trattat dwar il-Komunità ta' l-Enerġija.
         Għalhekk, għandhom jiġu pprovduti regoli u proċeduri xierqa għall-organizzazzjoni, fi
         ħdan l-istituzzjonijiet tal-Komunità ta' l-Enerġija, tar-rappreżentanza tal-Komunità
         Ewropea, u għad-determinazzjoni u l-espressjoni tal-pożizzjoni tal-Komunità Ewropea.

(12)     Għad-deċiżjonijiet tal-Komunità ta' l-Enerġija li għandhom effetti legali, il-Kunsill għandu
         jiddetermina l-pożizzjoni tal-Komunità Ewropea skond it-tieni subparagrafu ta' l-Artikolu
         300(2) tat-Trattat li jistabbilixxi l-Komunità Ewropea.

(13)     L-Istati Membri affettwati direttament mit-Titolu III tat-Trattat dwar il-Komunità ta' l-
         Enerġija għandu jkollhom rwol kruċjali fl-implimentazzjoni ta' l-objettivi tal-Komunità ta'
         l-Enerġija. Għalhekk jeħtieġ, mingħajr preġudizzju għall-proċeduri rilevanti tat-Trattat li
         jistabbilixxi l-Komunità Ewropea, li tinkiseb il-parteċipazzjoni attiva ta' tali Stati Membri
         fil-proċess ta' teħid ta' deċiżjonijiet u l-appoġġ sħiħ tagħhom għall-miżuri ta'
         implimentazzjoni li ser jiġu adottati taħt dak it-Titolu.

(14)     Huwa xieraq li jiġu stabbiliti regoli għall-każijiet li fihom rappreżentant tal-Kunsill jew tal-
         Kummissjoni għandu jesprimi pożizzjonijiet tal-Komunità Ewropea.

(15)     Huwa xieraq li tiġi stabbilita proċedura speċifika għall-applikazzjoni tal-klawsola ta'
         reviżjoni interna prevista fl-Artikolu 100(i), (iii) u (iv) tat-Trattat dwar il-Komunità ta' l-
         Enerġija,
 ---pagebreak--- 378             MT                Il-Ġurnal Uffiċjali ta’ l-Unjoni Ewropea                   13.12.2008

IDDEĊIEDA KIF ĠEJ:

                                               Artikolu 1

1.       It-Trattat dwar il-Komunità ta' l-Enerġija huwa b'dan approvat f'isem il-Komunità
         Ewropea.

2.       It-test tat-Trattat dwar il-Komunità ta' l-Enerġija huwa mehmuż ma' din id-Deċiżjoni.

                                               Artikolu 2

Il-President tal-Kunsill huwa b'dan awtorizzat li jinnomina l-persuna bis-setgħa li tinnotifika f'isem
il-Komunità Ewropea, l-att ta' approvazzjoni previst fl-Artikolu 1(1) lis-Segretarju Ġenerali tal-
Kunsill li jaġixxi ta' depożitarju għat-Trattat dwar il-Komunità ta' l-Enerġija skond l-Artikolu 105
tiegħu, sabiex tesprimi l-kunsens tal-Komunità li tintrabat.

                                               Artikolu 3

1.       Il-Komunità Ewropea għandha tkun rappreżentata mill-Kunsill Ministerjali u mill-Grupp
         Permanenti ta' Livell Għoli stabbilit taħt it-Trattat dwar il-Komunità ta' l-Enerġija minn:

         (a)   rappreżentant tal-Kunsill innominat mill-Istat Membru li jkollu l-Presidenza tal-
               Kunsill; meta dan l-Istat Membru jinnomina bħala r-Rappreżentant tal-Kunsill
               rappreżentant minn wieħed mill-Istati Membri affettwati direttament mit-Titolu III
               tat-Trattat dwar il-Komunità ta' l-Enerġija, huwa għandu jagħmel dan abbażi ta'
               rotazzjoni bejn dawk l-Istati Membri; u

         (b)   rappreżentant tal-Kummissjoni.
 ---pagebreak--- 13.12.2008      MT                Il-Ġurnal Uffiċjali ta’ l-Unjoni Ewropea                             379

2.       Rappreaentant tal-Kummissjoni għandu jaġixxi ta' Viċi Presdent tal-Kunsill Ministerjali u
         tal-Grupp Permanenti ta' Livell Għoli.

3.       Rappreżentant tal-Kummissjoni għandu jirrappreżenta lill-Komunità Ewropea fil-Bord
         Regolatorju u fil-Forum stabbiliti taħt it-Trattat dwar il-Komunità ta' l-Enerġija.

                                               Artikolu 4

1.       Il-pożizzjoni li għandha tittieħed mill-Komunità Ewropea fi ħdan il-Kunsill Ministerjali, il-
         Grupp Permanenti ta' Livell Għoli u l-Bord Regolatorju għad-deċiżjonijiet kif imsemmija
         fl-Artikolu 76 tat-Trattat dwar il-Komunità ta' l-Enerġija skond l-Artikoli 82, 84, 91, 92,
         96, u 100 tiegħu, li għandhom effett legali, għandhom jiġu adottati mill-Kunsill li jaġixxi
         skond id-dispożizzjonijiet rilevanti tat-Trattat li jistabbilixxi l-Komunità Ewropea.

2.       Għad-deċiżjonijiet tal-Komunità ta' l-Enerġija li jaqgħu taħt it-Titolu III tat-Trattat dwar il-
         Komunità ta' l-Enerġija, u applikabbli għat-territorju ta' Stat Membru wieħed jew aktar,
         pożizzjonijiet adottati skond il-paragrafu 1 m'għandhomx imorru lil hinn mill-acquis
         communautaire.

3.       Għad-deċiżjonijiet tal-Komunità ta' l-Enerġija li jaqgħu taħt it-Titolu IV tat-Trattat dwar il-
         Komunità ta' l-Enerġija, u applikabbli għat-territorji li għalihom japplika t-Trattat li
         jistabbilixxi l-Komunità Ewropea skond il-kondizzjonijiet stipulati fih, il-pożizzjonijiet
         adottati skond il-paragrafu 1 m'għandhomx imorru lil hinn mill-acquis communautaire.
         Madankollu, il-pożizzjonijiet adottati skond il-paragrafu 1 jistgħu jmorru lil hinn mill-
         acquis communautaire fir-rigward tal-Kapitolu IV ta' dak it-Titolu fil-każ ta' ċirkostanzi
         speċjali.
 ---pagebreak--- 380            MT                 Il-Ġurnal Uffiċjali ta’ l-Unjoni Ewropea                      13.12.2008

4.     Mingħajr preġudizzju għall-proċeduri rilevanti tat-Trattat li jistabbilixxi l-Komunità
       Ewropea, qabel il-Kummissjoni tippreżenta proposta għal miżura skond l-Artikolu III tat-
       Trattat dwar il-Komunità ta' l-Enerġija, hija għandha tikkonsulta debitament lill-Istati
       Membri affettwati direttament mill-proposta.

5.     Il-Parlament Ewropew għandu jiġi mgħarraf immedjatament u kompletament bi
       kwalunkwe deċiżjoni tal-Kunsill skond il-paragrafu 1 dwar l-istabbiliment tal-pożizzjoni
       tal-Komunità fi ħdan il-Kunsill Ministerjali, il-Grupp Permanenti ta' Livell Għoli u l-Bord
       Regolatorju.

6.     Il-pożizzjonijiet tal-Komunità Ewropea li għandhom jittieħdu fi ħdan l-istituzzjonijiet tal-
       Komunità ta' l-Enerġija għandhom jiżguraw li l-Komunità ta' l-Enerġija ma tieħu l-ebda
       miżura li jkollha effett legali li

       -     tmur kontra kwalunkwe parti ta' l-acquis communautaire,

       -     toħloq kwalunkwe diskriminazzjoni bejn l-Istati Membri, jew

       -     taffettwa l-kompetenza u d-drittijiet ta' Stat Membru ta' l-UE fir-rigward tad-
             determinazzjoni tal-kondizzjonijiet għall-isfruttament tar-riżorsi ta' l-enerġija tagħha,
             l-għażla bejn ir-riżorsi ta' l-enerġija u l-istruttura ġenerali tal-provvista tagħha ta' l-
             enerġija.

7.     Il-pożizzjonijiet tal-Komunità Ewropea li għandhom jittieħdu fi ħdan il-Bord Regolatorju
       għandhom jiġu stabbiliti wara li l-Grupp ta' Regolaturi Ewropej għall-Elettriku u l-Gass
       (ERGEG) ikun ġie kkonsultat skond id-Deċiżjoni tal-Kummissjoni 2003/796/KE tal-11 ta'
       Novembru 2003 dwar it-twaqqif tal-Grupp Ewropew Regolatorju għall-Elettriku u l-Gass1.

1
      ĠU L 296, 14.11.2003, p. 34.
 ---pagebreak--- 13.12.2008       MT                 Il-Ġurnal Uffiċjali ta’ l-Unjoni Ewropea                         381

                                                 Artikolu 5

1.       Il-proċedura mniżżla fil-paragrafu 2 għandha tapplika qabel ma tkun tista' tittieħed
         pożizzjoni mill-Komunità Ewropea skond l-Artikolu 4(1) għad-deċiżjonijiet adottati mill-
         Komunità ta' l-Enerġija skond l-Artikolu 100(i), (iii) u (iv) tat-Trattat dwar il-Komunità ta'
         l-Enerġija.

2.       Fuq rakkomandazzjoni mill-Kummissjoni, il-Kunsill, li jaġixxi skond id-dispożizzjonijiet
         rilevanti tat-Trattat li jistabbilixxi l-Komunità Ewropea, għandu jawtorizza lill-
         Kummissjoni biex tiddelibera fi ħdan l-istituzzjonijiet tal-Komunità ta' l-Enerġija. Il-
         Kummissjoni għandha tmexxi dawn id-deliberazzjonijiet b'konsultazzjoni ma' kumitat
         speċjali maħtur mill-Kunsill biex jgħinha f'dan il-kompitu u fil-qafas ta' dawk id-direttivi li
         l-Kunsill jista' jindirizzalha.

                                                 Artikolu 6

1.       Mingħajr preġudizzju għall-paragrafu 2, il-pożizzjoni tal-Komunità Ewropea għandha tkun
         espressa mir-rappreżentant tal-Kummissjoni fi ħdan l-istituzzjonijiet tal-Komunità ta' l-
         Enerġija.

2.       Fi ħdan il-Kunsill Ministerjali, il-pożizzjoni tal-Komunità Ewropea għandha tkun espressa
         mir-rappreżentant tal-Kunsill għad-deċiżjonijiet li jittieħdu skond l-Artikolu 92 tat-Trattat
         dwar il-Komunità ta' l-Enerġija.
 ---pagebreak--- 382             MT                Il-Ġurnal Uffiċjali ta’ l-Unjoni Ewropea                  13.12.2008

                                               Artikolu 7

Tliet snin wara d-dħul fis-seħħ ta' din id-Deċiżjoni, il-Kummissjoni għandha tippreżenta lill-
Parlament Ewropew u lill-Kunsill rapport dwar l-esperjenzi miksubin mill-implimentazzjoni ta' din
id-Deċiżjoni, jekk xieraq, bi proposta għal miżuri ulterjuri.

                                               Artikolu 8

Din id-Deċiżjoni għandha tiġi pubblikata f’Il-Ġurnal Uffiċjali ta’ l-Unjoni Ewropea.

Magħmul fi Brussell, 29 ta’ Mejju 2006.

                                              Għall-Kunsill
                                              Il-President

                                       M. BARTENSTEIN


title: 2012/263/UE: Deċiżjoni tal-Kunsill tal- 14 ta’ Mejju 2012 li taħtar membru Ġermaniż u membru supplenti Ġermaniż tal-Kumitat tar-Reġjuni

text:
               22.5.2012

               MT

               Il-Ġurnal Uffiċjali tal-Unjoni Ewropea

               L 131/5

         DEĊIŻJONI TAL-KUNSILL
   tal-14 ta’ Mejju 2012
   li taħtar membru Ġermaniż u membru supplenti Ġermaniż tal-Kumitat tar-Reġjuni
   (2012/263/UE)
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 305 tiegħu,
   Wara li kkunsidra l-proposta mill-Gvern Ġermaniż,
   Billi:

               (1)

               Fit-22 ta’ Diċembru 2009 u fit-18 ta’ Jannar 2010, il-Kunsill adotta d-Deċiżjonijiet 2009/1014/UE (1) u 2010/29/UE (2) li jaħtru l-membri u l-membri supplenti fil-Kumitat tar-Reġjuni għall-perijodu mis-26 ta’ Jannar 2010 sal-25 ta’ Jannar 2015.

               (2)

               Konsegwentement għat-tmiem tal-mandat tas-Sinjura Uta-Maria KUDER, sar vakanti siġġu ta’ membru fil-Kumitat tar-Reġjuni.

               (3)

               Wara l-ħatra tas-Sur Detlef MÜLLER bħala membru tal-Kumitat tar-Reġjuni ser isir vakanti siġġu ta’ membru supplenti,

         ADOTTA DIN ID-DEĊIŻJONI:
   Artikolu 1
   Huma b’dan maħturin membri fil-Kumitat tar-Reġjuni għall-bqija tal-mandat attwali, jiġifieri sal-25 ta’ Jannar 2015:

               (a)

               bħala membru:

                           —

                           Is-Sur Detlef MÜLLER, Mitglied des Landtages Mecklenburg-Vorpommern

                     u

               (b)

               bħala membru supplenti:

                           —

                           Is-Sur Andreas TEXTER, Mitglied des Landtages Mecklenburg-Vorpommern.

         Artikolu 2
   Din id-Deċiżjoni għandha ssir effettiva fil-jum tal-adozzjoni tagħha.

      Magħmul fi Brussell, l-14 ta’ Mejju 2012.

            Għall-Kunsill

            Il-President

         M. GJERSKOV

      (1)  ĠU L 348, 29.12.2009, p. 22.

      (2)  ĠU L 12, 19.1.2010, p. 11.